**G U V E R N U L R O M Â N I E I**



**H O T Ă R Â R E**

**pentru modificarea Hotărârii Guvernului nr. 599/2020 privind aprobarea Programului național Competențe digitale pentru angajații din sectorul întreprinderilor mici și mijlocii, finanțat în cadrul Programului Operațional Capital uman 2014-2020**

În temeiul [art.108](lnk:CON%20PRL%201000000%202003%20108) din Constituția României, republicată,

**ARTICOL UNIC**

Hotărârea Guvernului nr. 599/2020 privind aprobarea Programului național Competențe digitale pentru angajații din sectorul întreprinderilor mici și mijlocii, finanțat în cadrul Programului Operațional Capital uman 2014-2020, publicată în Monitorul Oficial al României, Partea I, nr. 699 din 4 august 2020, se modifică după cum urmează :

1. La articolul 2, alineatul (1) va avea următorul cuprins:

„(1) Valoarea Programului național Competențe digitale pentru angajații din sectorul întreprinderilor mici și mijlocii alocată în cadrul Programului operațional Capital uman 2014- 2020 este de 115.035 mii lei, echivalentul a 23.747.903,22 euro la cursul Inforeuro din luna iulie 2020, din care contribuția Uniunii Europene este de 97.780 mii lei, echivalentul a 20.185.717,74 euro, corespunzând unei contribuții a Uniunii Europene de 85%, iar contribuția națională este de 17.256 mii lei, echivalentul a 3.562.185,48 euro, corespunzând unei contribuții naționale de 15%”.

1. La articolul 5, alineatele (7) și (8) vor avea următorul cuprins:

„ (7) Indicatorii de realizare ai programului sunt:

a) minimum 7.861 de angajaţi care beneficiază de programe de formare;

b) minimum 1.059 de întreprinderi sprijinite

(8) Indicatorii de rezultat ai programului sunt:

a) minimum 7.241 de persoane care dobândesc o calificare/care şi-au validat competenţele în sectoarele economice/domeniile cu specializare inteligentă aferente SNC/SNCDI la încetarea calităţii de participant;

b) minimum 227 de IMM-uri care introduc programe de învăţare la locul de muncă la 6 luni după finalizarea sprijinului.”

**PRIM MINISTRU**

**FLORIN-VASILE CÎȚU**